שתיים עשרה בלילה, חוזרים הביתה אחרי יום ארוך, מחפשים בכיסים ואין מפתח. יוצאים מהסופר, שמים את הקניות בתא המטען, רוצים להיכנס לרכב, אך המפתח שוכב לו בתוך האוטו על חבילת נייר הטואלט. במקרים אלה האדם היחיד שאפשר לפנות אליו הוא המנעולן. אך לא רק אנשים פרטיים בעת צרה נזקקים לשירותיו של המנעולן, אלא כל מבנה רחב ידיים ורב חדרים וכל מוסד גדול צריך אותו. המנעולן בא לעזר גם במקרים רגישים כמו תאונות דרכים.
המנעולן מחזיק בארגז הכלים, הגשמי והתיאורטי, המאפשר לו לפתוח דלתות תקועות ונעולות מסוגים שונים, ויש לו את הידע הנצרך כדי לנטרל קידודים של מערכות ולפרוץ לכספות. הביקוש לעבודת המנעולן אינה פוסקת, זהו מקצוע עם הכנסה בטוחה הן כאיש מקצוע עצמאי והן כאיש מקצוע בשירות של חברות אחזקה ובמוסדות ציבוריים גדולים.
קורס טכנאי מנעולים במכללה האזורית צפת מקנה לתלמידים את הידע העיוני ואת הידע המעשי על תחום המנעולנות. הסטודנטים לומדים על סוגי הדלתות הקיימים, על הידיות השונות ועל סוגים שונים של מנעולים. הם מקבלים כלים למציאת פתרונות לפריצת המנעולים ולהתאמת מוצרים וחומרים המתאימים למצבים שונים, הן לבית והן לרכב.
הסטודנטים לומדים על אחזקת מערכות קידוד שונות ועל התקנתן, על מניעת ליקויי התקנה ועל פריצת דלתות ומנעולים במגזר הפרטי ובמגזר הציבורי. כמו כן, הם בוחנים שיטות שכפול מפתחות ופריצת מנעולים וכספות והם מתוודעים להיבטים המשפטיים של עבודת הפריצה והמנעולנות.
היקף הקורס הוא כ - 60 שעות אקדמיות הנפרשות על פני 15 מפגשים. המפגשים נערכים אחת לשבוע בשעות הערב למשך כ - 6 שעות. הקורס כולל שיעורים עיוניים ושיעורים מעשיים, התנסויות בפועל ויציאה לשטח. הסטודנטים מקבלים ערכת עבודה הכוללת את כל הציוד הנדרש לעבודתו של המנעולן.
המכללה האזורית צפת היא מוסד לימוד הכולל בתי ספר לתחומים שונים, ובהם בית הספר להנדסאים, היחידה ללימודי חוץ ובית הספר לאמנות. היחידה להכשרה מקצועית של המכללה מציעה מגוון קורסים ותכניות לימוד להעשרה ולרכישת מקצוע יישומי. בין הקורסים של היחידה אפשר ללמוד קורס נהג רכב ציבורי, קורס מנהלי חשבונות, קורס חשב שכר בכיר וקורס ייצור זיקוק ערק.
המועמדים לקורס טכנאי מנעולים צריכים להיות בוגרי 12 שנות לימוד ועליהם להנפיק תעודת יושר המעידה על חוסר עבר פלילי.
תלמידי הקורס שעומדים בכל המטלות הנדרשות מקבלים תעודת גמר בינלאומית מטעם המכללה האזורית צפת ואיגוד המנעולנים בישראל. התעודה מאושרת על ידי משטרת ישראל, משרד המשפטים ועמותת המנעולנים הבינלאומית.
רוצה פרטים על האזורית צפת - קורס מנעולנות?